寄王質夫
作者：白居易
朝代：唐

paragraphs: 憶始識君時，愛君世緣薄。
我亦吏王畿，不爲名利著。
春尋仙遊洞，秋上雲居閣。
樓觀水潺潺，龍潭花漠漠。
吟詩石上坐，引酒泉邊酌。
因話出處心，心期老巖壑。
忽從風雨別，遂被簪纓縛。
君作出山雲，我爲入籠鶴。
籠深鶴殘顇，山遠雲飄泊。
去處雖不同，同負平生約。
今來各何在，老去隨所託。
我守巴南城，君佐征西幕。
年顏漸衰颯，生計仍蕭索。
方含去國愁，且羨從軍樂。
舊遊疑是夢，往事思如昨。
相憶春又深，故山花正落。